Hlina, Alojz, poslanec NR SR (2014-06-12):
Vážený pán predseda, vážené kolegyne, kolegovia, žasnem, škoda, lebo ja som chcel predstaviť môj zákon, chcel som predniesť výzvu, aby nerúbali stromy. Nezaznie, lebo som 30 minút musel počúvať kolegu, ktorého si vážim skrz jeho rozmer, aj intelektuálny. Ale 30 minút rozprával hlúposti, prepáčte. Ja si dovolím tvrdiť, že toto by sem nedoniesla ani SMK pred voľbami, fakt. A ja sa pýtam, to Sulík vie? Pán Sulík, prosím vás, ja neviem, kde ste, či už ste v Bruseli alebo kde, je toto agendou strany SaS? Povedzte korektne voličom, povedzte korektne ľuďom, čo je vašou agendou. Ak je teda agendou, čo už vieme, registrované partnerstvá, legalizácia marihuany, tak je ňou aj zrušenie štátneho jazyka? (Reakcia z pléna.) Prosím vás, ja sa naozaj na to pýtam pre potreby ľudí tejto krajiny, lebo jednajte s nimi korektne, prosím vás. Rozprávajte korektne, že je niečo vašou agendou, tu niekoho zastupujete, tento návrh zákona je výsledkom práce klubu SaS a predložil ho s plným vedomím. Ja to potrebujem počuť, ľudia to potrebujú počuť. Je tento návrh zákona s plným vedomím klubu SaS, liberálnej strany? Toto je vašou programovou agendou? Kolega Poliačik je, myslím, programový ten, neviem, ako to tu nazvať, aby som vám neubral z tej funkcie. Ale toto je guru. Ale, prosím vás, je agendou SaS tento návrh zákona, ktorý tu 30 minút bol odôvodňovaný? (Reakcie z pléna.) Ale však to je korektné, ja ho chcem vyprovokovať, aby dal faktickú poznámku a povedal, že, áno, je to tak. Jednajte s ľuďmi korektne. Už sú tu jedni experti, z ktorých jeden je za niečo, druhý je proti návrhu, oheň, voda v jednom. No, viete, keď je oheň s vodou, tak ani ohňa, ani vody nebude po čase. Viete, ja tomu nerozumiem, čo je toto za systém politickej práce. Povedzte ľuďom, agendou SaS s plným vedomím je tento návrh zákona, ktorý bol na konci 35. schôdze prednesený. Povedzte to ľuďom. A potom si to rozoberieme na drobné. Dobre? A ešte k tým začiatkom. To je presne tá choroba, ktorú my tu trpíme. A preto tak tá krajina vyzerá, ako vyzerá, lebo vy máte ten hoch slowakisch a my tu všetci navôkol sme iba ľudia v dolinách, ktorí sa pária medzi sebou. Prosím vás, presne tu ste mali výraz toho, ako majú v sebe niektorí tí ľudia vložené hoch slowakische, že niekto prišiel a začal rozprávať tou hoch slowakische, tou vysokou slovenčinou. To je ktorá? (Reakcia z pléna.) Je to tá bratislavská? Vy ste hovorili, ja som si to poznačil, lebo som prišiel domov z toho Liptovského Mikuláša, kde ja som sa narodil, začali ste rozprávať normálne bratislavsky. (Reakcia z pléna.) Začali ste rozprávať normálne bratislavsky. Čiže normálne je to bratislavsky? Prosím vás, presne je chyba, že sme tam, kde sme, že nám vládnu tuná kaviároví socialisti, lebo my sme schopní robiť takéto lapsusy. Pán profesor, prosím vás, hovorím, toto je, môže byť agendou niekoho tesne pred voľbami, ale odôvodňujete to tu 30 minút ako zákon, ktorý je potrebný, ja neviem, naozaj v čom je podstata toho znegovania. Nájdite mi jeden taký. Ja snívam, že raz bude v tejto krajine komparačná doložka k zákonom, to znamená, ako sa s tým vysporiadali nie Burundi, Burkina Faso, ale v nejakej slušnej krajine. Nájdite mi jednu jedinú krajinu, ktorá by umožňovala takú voľnosť používania jazyka, ako ste ju tu sa snažili predviesť, a to stačí a zložím poklonu a nepoviem pol slova. To je presne to, na čo sa to tu hráme. Normálne žasnem. Už ma aj prešlo to, že nemôžem zaslať výzvu aj prezidentovi, novo inaugurovanému teraz v nedeľu, aby dal chrániť stromy, viem, prečo to tak je, mohlo to tu zaznieť. Je to kvôli tomu, že 30 minút ste tu odôvodňovali vec, ktorá nemá absolútne, absolútne miesto v moderných zákonodarstvách. Však to nie je záležitosť toho, či niekto chce vyjsť alebo nechce vyjsť v ústrety niekomu, niečomu. Prosím vás, tak to nechápte. Ja to nechcem vypichovať z tých 10 či koľkých bodov a upozorniť, aká absurdita v danom momente môže nastať. Už som zvedavý na tú pedagogickú agendu v rómčine. Prosím vás, viete, to je presne tá vec, ktorú, možno bude tu česť, neskončíme, budeme na ďalšej schôdzi prerokovávať. Nabrífujem sa vám na to. Dobre? Nabrífujem sa na tých 10 bodov a poviem vám, čo môže nastať a aké situácie môžu nastať a prečo ten váš návrh bol veľmi, ale naozaj veľmi zlý. A skončím s tým, s čím som začínal. Pýtam sa, či toto Sulík vie, pýtam sa, či tento návrh zákona je oficiálnou agendou strany SaS. Ďakujem.